paragraph_text: Kemijski simbol označava jedan atom dotičnog elementa. Ako postoji više atoma, njihov broj označujemo u indeksu s desne strane simbola, npr. S<sub>8</sub>. Molekule se označavaju više-manje jednostavnim nabrajanjem vrste i broja atoma koje molekula sadrži, npr. C<sub>6</sub>H<sub>12</sub>O<sub>6</sub>. Ako želimo označiti veći broj formulskih jedinki, to pišemo brojem ispred formulske jedinke: 2H<sub>2</sub>O. Nabojni broj iona označava se u eksponentu iza iona znakom "+" za pozitivni, odnosno "-" za negativni električni naboj. Ako je nabojni broj +/- 1, jedinica se ne piše. U ostalim slučajevima, nabojni se broj piše ispred znaka "+" (odnosno "-"), također u eksponentu: CrO<sub>4</sub><sup>2-</sup>.